floriandebaene/DutchDraCor4ML huggingface dataset:
dus brengt die oick met u ende Laet dat niet
U bevel sal ick doen in als wat ghij mijn hiet
en gaen straxs derwaerts sonder Lang beijen
hier coom ick aen thuis al ree soomen siet
best clop ick nu aen om soo te beleijen
die voorgaende saeck / holla in dees contreijen
isser Iemant in die doe die doer oopen
Wat is u believen hoe muechdij dus creijen
ick ben heel verscrict / duer dit anxstelick nopen
Een Dienaer
Ick coom van die pharijseen die doen u roopen
voor haer te compareeren / verstaet wel mijn reen
met vader en moeder / sonder elders te Loopen
dus gaet nu met mijn / dat wert u gebeen
Macharias Die vader
Wat sal hier uuijt werden / alle mijn Leen
sijn heel verscrict Door deese tijdinge
compt wijff geeft mijn die hant wij moete daer heen
al valtet voor ons nu een swaere strijdinge
Die Moeder
Sij sullen mischien vraegen nae die belijdinge
van Jesus van nasareth diemen chrijstus heet
om ons soons wille maer goe vermijdinge
mogen wij wel gebruijcken en howen ons secreet
Die Vader
Dat is voor die hant wel het beste beleet
dat wij nu ter tijt / souden mogen doen
want die pharijseen / soo elck een wel weet
mogen Jesum niet Luchten garen souden sij hem verwoen
Hier sijn die persoonen / dus heb ick mijn gaen spoen
om die voort te brengen int openbaer
sij waren willich int coomen sonder eenich vermoen
hier sijnse alle Drie / dit is sijn moer en dat sijn vaer
Wij hebben u ontbooden dus coomt vrij wat naer
om besceijt te hooren uuijt u eijgen mont
daer is een teeken geschiet het blijct oick claer
aen uwen soon soomen seijt in een corte stont
Is deese knecht uwen soon ons dat oorcont
die van smoeders Lichaem blint is gebooren
heel Jerusalem weet te spreeken van dese vont
nochtans dunctet ons selsaem dat is verlooren
Eerwaerdige heeren woudij u niet verstooren
wij souden u die waerheijt / te vollen ondeckken
maer soudij u vergrammen in sulcxs te hooren
soo waert beter voor ons van hier te vertreckken
In geender manieren dat waer te begeckken
soudij sulcxs van ons wel Dorven droomen
segt vrij die waerheijt hier ter pleckken
u sal niet mischien / segt vrij sonder scroomen
es dit uwen soon
Jae tes onsen soon die blint is gecoomen
sonder gesicht ter werlt dat moechdij gelooven
ick ben sijnen vader wat baet veel beroomen
mee arm en behoeftich van onder tot boven
Al sijn wij beij scamel voor die werlt verscoven
nochtans hebben wij tot die waerheijt een Lust
ick ben sijnen moeder men macht niet verdooven
en hij is mijn kint die onder mijn hart heeft gerust
Noch wert u gevraecht ons niet en versust
maer die warheijt van dien ons toch beslicht
es hij blint gebooren op dese cust
hoe is hij nu siende / dits een vreemt gedicht
Van sijn blintheijt hebben wij u bericht
soo ghij hebt gehoort van ons beij te saemen
maer hoe hij nu gecreegen heeft sijn gesicht
es ons onbekent Dat coonen wij niet raemen
Tsijn vreemde saecken voor ons bij naemen
dat wij niet coonen crijgen tverstant
est uwen soon die ghij niet en muecht scamen
weet ghij dan niet te seggen van trechte verbant
Vraechtet hem selfs dat en is geen scandt
hij is out genoch en bedaecht van Jaeren
hij salt u van als wel voor die hant
Levendich vertreckken / en coonen verclaeren
Tien mael beter dan u arme dienaeren
twelck wij sijn dus neemptet int goet
belieft u Iet meer / wij souden garen verhaeren
weer nae onsen wooning godt sij in u behoet
Die wil u oick bewaeren voor tegenspoet
voor alle ongevallen dier moogen geschien
gaet nu vrij heen met een goeden moet
geen quaet en sal u van ons bespien
Wij bedancken u mijn heeren als goede Lien
dat wij weer tuijswaert nu mogen paen
vraecht hem selfs van als hij sal u wel bedien
hoe en van wien hij tgesicht heeft ontfaen
compt vrow geeft mijn die hant / Laet ons weer gaen
Compt noch eens bij ons weest niet verslaegen
wij moeten u vermaenen met woorden propijs
tmiraekel is groot / Dat in deesen daghen
aen u is gebleeken / maer geeft godt die prijs
Wij weeten te betuijgen met goet bewijs
dat deese mensche een groot sondaer is
een vrient der publicaenen met sulcken gecrijs
gaet hij dagelicxs om sonder eenich gesplis
Ghij sijt hem al wat gunstich nae ickket gis
maer wacht u voor scaede / off ander verdriet
want die hem willen volgen dat is gewis
coomen dick in Lijen / Dus wel voor u siet
Off hij een sondaer es dat en weet ick niet
een dinck weet ick dat can ick betooghen
dat ick eerst blint was / mij een verdriet
en nu sie ick weer claer uuijt beijde mijn oogen
Maer vrient in wat manieren segt met gedoogen
deden hij u duijstere oogen toch oopen
tes een selsaem teeken daerom schijntet geloogen
in veel Luijder herten die onverstandich roopen
maer verstontmen goodts cracht sonder elders te Loopen
men sow dus blindelick niet raesen off wruegen
maer verclaert mijn die sin heel vrij onbenoopen
hoese gheschiet is / ick salder mijn nae buijgen
Ick hebt u eens geseijt wilt daer mee vernuegen
hebdijt niet gehoort waerom wildijt dan weer
noch eens van mijn weeten off wildij u vuegen
met sijn Dissipulen te werden / verclaert mijn dat breer
Vervloect moet ghij weesen wats dat voor keer
wert ghij sijn dissipel eij arme sot
wij sijn moijses dissipulen wij weeten dat den heer
met moijses gesprooken heeft dats Immers geen spot
maer waer deese van daen is / off uuijt wat cot
es ons onbekent / int wijt en int bree
Dits een wonderlick dinck tdunct mijn alte bot
dat ghij niet en sout weeten dorp ofte stee
daer dees van daen is Die mijn die oogen op dee
tes een quaet belee dunct mijn rechtevoort
want wij weeten goet ront / die scrijft seijtet mee
dat godt die sondaers geensins en verhoort
maer die goodtsvruchtich is en sijn wille bespoort
diens gebet onfangt hij als vanden vroomen
van tbeghin des werlts ist noijt geboort
dat Iemant tgesicht in doogen Dee coomen
van een gebooren blinde waer ist oijt vernoomen
waer dees dan van godt niet hoe souden hijt doen
dus Laet ick mijn duncken al schijntet voor u droomen
dattet geen cleijn propheet is nae ick can bevroen
Ghij sijt heel in sonden gebooren wat Let dese Loen
en wilt ghij ons hier nu coomen Leeren
flux van hier off wij sullen u verwoen
gaet met u sermoen vrij elders keeren
ghij en sijt niet waert om met Luijden van eeren
te converseeren / Dus pact u ter dueren uuijt
Tis seeker te beclaegen wel waerdich om te deeren
dat die waerheijt nu heeft soo quaeden geluijt
daerse nochtans is van soo grooten virtuijt
datse veel gesaelicht sijn / daer sij oijt op scheen
want doer haer bij weesen overvloedich spruijt
alle duechdelijcke aert hoewel ons pharijseen
haer niet moogen Luchten in dorpen noch steen
maer soudense garen verleen / met Logens verbrillen
twelck is ondoenlick / niemant machse vertreen
Laet doen die scriftgeleerden al Dat sij willen
soo sal ickse niet swijgen al soutmen mijn villen
maer hoe Langer hoe meer daer in volherden
alst godt belieft salt eens beter werden
Die blinde binnen
Sijn die reden niet hart waerdich om te verterden
van sulcke arme slechte plompe geplocten vinck
men moeter in versien met woorden of garden
off tsal werden hoe Langer hoe arger dinck
Sij duncken haer saeck sluijt / wel in die clinck
als een ongeleert hoopken seer opstinaet
niemant is haer meester tis met haer al sprinck
haer vluet mach niet Dalen al vlooch tvier uuijt de straet
Hier moet in gebruict sijn een ander raet
ghij siet wel hoe weijnich dat wij bedrijven
al tvolck Loopt hem nae vroech ende Laet
en dat boven maet / soo wel mannen als wijven
Beletten wijt niet waer sullen wij bliven
wij raeken ter pal elcxs tot een plonder
die Romeijnen sullen coomen en doen bescrijven
ons Landen ons Luijden en brengen ons tonder
Hoe sijdij in deese saeke bij sonder
dus heel onverstandich en denctij niet eens
op voorgaende exempelen die oick een wonder
ons voorouders sceenen en vol geweens
en vergingen noch ten besten insgelijcxs alleleens
hoep ick sal deesen / conden wijt maer verstaen
Wat moechdij uuijt setten wat bruijctij reens
es diergelijcken wel oijt op die baen
gecoomen off gesien / waer is oijt gedaen
eenparich als Deese dattet volck soo vervaert
Wasser niet een Teudas ick salt u verslaen
die vier hondert mannen bij hem hadt vergaert
en meenden die Landen over al te bescaen
es hij niet verslaegen en sijn volck gescaert
en Judas van galileen twert noch verclaert
die daer dee dat hem veel volcxs aenhingen
in die tijt der scattinge die noch is vermaert
werden hij niet verdaen sijn volck mostent ont springen
uuijt die Landen verstroijen dit sachmen volbringen
dus sout ick mijn heeren wel raen voor tbest
datmen godt Liet bewarden / met deese Dingen
want isset niet van hem tsal vergaen in tlest
maer isset goodts werck duer hem gevest
wie cant dan keeren tot eenijge tijen
dus Laet ons stil sitten op dat wij als een rest
niet werden bevonden tegens godt te willen strijen
Soudtmen sulcxs volcxsken noch Langer dan Lijen
hier binnen Jerusalem wat moechdij toch praeten
tgeheele Lant hancter an scallicker pertijen
en vintmen nergens onder eenijge staten
Hoort mijn broeders wilt u wat besaeten
voor alsulcken volck voirwaer en can ickse niet
ghij muecht wel Doolen / door u aenvaeten
laet die reden toch bij u hebben tgebiet
es u oijt ten daghe Leet van haer gesciet
hebben sij u vercort in eenijge manijeren
off u goeden ontweldicht / segt vrij weet ghij ijet
es sulcxs oick mis wat wildij dan scoffieren
een die absent is / dat mach niet wel tieren
tes buijten reden en buijten alle rechten
Nu tis Lang genoch Laet sulck bestieren
eens ophowen sonder meer kiven off vechten
die gelegentheijt des tijts / salt wel beslechten
mischien hoe trat des werlts noch draijt
Die geboren Blinde comt uuijt
O schoone Licht des hemels mijn hart verfraijt
door u te aenschowen in volle claerheijt
Loff moet hem geschien die mijn heeft gepaijt
en tgesicht mijn verleent / met alle eer baerheijt
waert dat ick hem conste ick sow inder waerheijt
hem dancken en Loven Jae vallen op mijn knien
hij isset oick waerdich want alle swaerheijt
neemt hij van die mensch dat seijt elck ijen
hij heeft mijn gemaect dat ick weer mach sien
maer sedert en heb ick hem niet conen bevroen
gaff godt dat ick hem ijewerts conde bespien
tsoude mijn hart groote blijscap doen
Jesus Met sijn Twee Dissipulen
Vrient ick heb verstaen ten is geen vermoen
hoe dat die pharijseen u hebben verstooten
uuijt haer sijnagogen Doer bitterheijt coen
twelck mijn int hooren seer heeft verdrooten
Tes soo inder waerheijt want onse promoten
mogen Jesum niet Luchten / om dat hij sulcken teeken
aen mijn heeft beweesen maer const ick hem bevloten
bij nacht off bij daech / ick sow mijn niet versteeken
sulcken Lust heb ick noch om hem eens te spreeken
om die groote duechde die hij aen mijn heeft betoont
ick Looff geen beeter persoon oijt is gebleeken
dan deese selfde Jesus / Die niemant en hoont
Gheloofdij in goodts soon Diet al verschoont
segt vrij u meening sonder eenijch verdooven
Heer wie ist off hoe es hij gepersoont
segt mijn op dat ick in hem mach gelooven
want mijn hart is hem gunstich al ben ick verschoven
mocht ick hem becoomen mijn druck waer geslist
Ghij hebt hem gesien sonder eenijch vertoven
want die met u spreect Die selfde die ist
Heer ick gelooff en heb ick oijt gemist
door cranckheijt des geloofs mijn dat vergeeft
Laet mijn onverstant toch uuijt sijn gewischt
ick bekenne mijn scult heer ick heb gesneeft
u goetheijt die groot is en eewich Leeft
sal mijn hoop ick daer niet om verdomen
want ghij sijt die den sondaer uuijt het stoff verheeft
dus Laet u genaede mijn oick bestroomen
Ick ben tot een oordel op die werlt gecoomen
op dat die blint sijn / souden crijghen tgesicht
en die siende sijn soo sij haer beroomen
blint souden werden in haer eijgen gesticht
sulcxs is die wille mijns vaders die niet en swicht
op dat die mensch sow kennen sijn verdorven gront
dus elck oordeel hem selfs terwijl het is Licht
eer die duijsternis compt Die thert doerwont
Heer sijn wij oick blint
Waerdij blint soo en haddij geen sondt
maer nu ghij segt ons oogen sijn claer
soo bliven u sonden tot alder stont
u tot een groot oordeel / wel hart ende swaer
dus Lecktet vrij over / den dach comt naer
die ghij noch niemant sult mogen verbij
hij sal u overvallen met een groot misbaer
als sij Die sodomijten deet in voorleen tij
off als Den dach van Noij doemen vrolick en blij
houden en trouden / sonder eenich afterdocht
overviel haer die Delivi met een groot gecrij
die meest al datter Leefde heeft tonder gebrocht
dus weest op u hoede Let wel op dees tocht
op als ghij wert versocht van den dach des heeren
een vaste toevlucht hebt om daer toe te keeren
Wat dunct u mijn vrienden van sulcken ageeren
mijn hart is noch verslaghen / als ickker om peijs
sijn die woorden geen waerheijt men canse niet negeren
sij treften mijn tgemoet / oick elcken reijs
oick seggen die propheeten hoe dat alle vleijs
als hoij sal vergaen twaeren oick sijn woorden
en eens verschijnen voor sijn stoel / daer ick noch voor deijs
dit sal ons opcoomen als Die ongestoorden
Ten waren gelooft mijn niet anders dan boorden
om ons wijs te maeken veel visevasen
wat can uuijt galileen off sulcke oorden
toch goets voortcoomen / off beghindij te raesen
Hij sout hem wel Lichtelick mee Laeten verdwaesen
door dees nijewe sect diemen nu siet rijsen
ick how mijn bij tout en Laet elck blaesen
soo hijt wil verstaen mijn gaeter off ijsen
Immers mijn heeren sijn niet te misprijsen
sijn vroomen daden / dien wij in hem mercken
Let wel op die teekenen die hij gaet bewijsen
esser oijt wel gehoort van sulcke wercken
maer alsmen een dinck ten quaetsten wilt stercken
en verkeeren die honich in bittere gal
wat isser dan te seggen tes al vant verken
diemen niet en mach Luchten compt haest inden val
Nu mijn heeren sonder Langer verhal
tis tijt dat wij vanden anderen scheen
elck nae sijn Logijs en dencken om tgescal
dat hier geschiet is voor ons int gemeen
soo drae als ick Annas off caijphas can betreen
soo sal ick haer die gront van als verclaeren
en die Legent dan alsoo voor haer verbreen
dat sij dat hoopken / wel sullen beswaeren
En ick en sal oick geen woorden spaeren
soo verde als ick se ijewerts can bespooren
nu hier mede a Dieu ick wil gaen verharen
en dencken om tconcept dat caijphas seij te vooren
tes beter een mensch gestorven / dan al tvolck verlooren
Die Conclusij Twee buerluij tot personage
Eele vroome heeren en burgers vercooren
speelwijs hebben wij u gaen verhaelen
hoe dat chrijstus ons hooft een blinde gebooren
wonderlick heeft geneesen van alle sijn quaelen
En hoe datter die pharijseen op gingen smaelen
om dattet gescieden op den sabbats Dach
dit miraekel dat ghijt weet ick moetet vertaelen
es niet alleen gebuert soomen betuijgen mach
Om sijnent wille maer veel meer nach
ons altesaemen tot een exempel
wij die mee blint sijn vol duijster bejach
in onse gemoet vol smet ende rempel
Dat Leijt verwoest want des viants wempel
steect daer in uuijt est niet wel te beclaegen
dattet huis des gebets ick meen goodts tempel
inwendich in ons Dus heel Leijt verslaghen
En niemant eijlaes / dit moet ick gewaegen
en wil noch sijn duijstere blintheijt bekinnen
daer hij in steect / men sietet alle daghen
want elck gaet sijn opijnij voort beste Licht bemimen
Soo Lang wij soo bliven dats goet te versinnen
soo bliven ons oogen inwendich geslooten
goodts hemelsche Licht mach ons van binnen
dan niet beschijnen / twert uuijtgestooten
Want dees hemelsche gave wert niet genoten
dan van die haer gebreck Levendich gevoelen
want wat danck sow den heer toch comen bevloten
van die niet en behoeven datmen haer vercuelen
Die stercke gesonde die noch Loopen en woelen
en behoeven den medecijn meester niet
maer die cranck en sieck sijn gaetmen verstuelen
want die soecken geneesinge soomen dagelicxs siet
Dus Elck Let op hem selfs eer hij elders vliet
en doersoeckt sijn gront hoe dattet met hem staet
soo mach hem sijn gesicht / als dees blinde is geschiet
mee werden geopent dats den besten raet
Want soo weijnich een anders duechde ons comt te baet
soo weijnich mach ons hinderen ander Luij gebreeken
want doot ende Leven / goet ende quaet
draecht elck in hem selfs / niemant macht versteeken
Dus is kennis sijns selfs wel tbeste teeken
oick Die rechte middel om tot waerheijt te coomen
jae teerste schoelrecht daer wijsen en Leeken
haer in moeten oeffenen / sal vlien tverdomen
Tgeen dat ghij speelwijs nu hebt vernoomen
van ons wijnrancken ghij vroome heeren
verdraecht Dat ten besten gelijck den vroomen
denct onbedochte Jonckheijt mach noch bet Leeren
Goodts eewijge Licht moet in u vermeeren
dat es ons begeeren hier in dit verschoven // dal
hier mee den heer bevoolen Doer Lieft boven // al
Die geboren blinde als een bedelaer
De Leijtsman sober gecleet
Jesus met een Lange slechte rock
2 Dissipulen met blaewe sprers om haer Lijff
Hatige sinnekens
Twee buerluijden als ambachts Luijden gecleet
Arapha / Calubaij Gamaliel / pharijseen
Een Diender vande pharijseen
Die vader vande blinde armelick gecleet
Die Moeder vande blinde armelick gecleet met een slappe Doeck op thooft
Tspel Lanck 1068 Regulen Prolooch 148 Regel
Conclusij Lanck 51 Regulen
Lauris Janz fecit anno 1579 den 27 februarij
Spaanschen Brabander
G.A. Bredero: Spaanschen Brabander. Amsterdam: Cornelis Lodowijcksz vander Plassen / Nicolaes Biestkens, 1618.
Aeuwen
Andries Pels
Balich
Bleecke An
Byateris
Els Kals
Floris Harmensz
Gierighe Geeraart
Harmen
Ian knol
Iasper
Ierolimo Rodrigo
Ioosje
Iut Ians
Kontant
Notaris
Otje Dickmuyl
Robbeknol
Thomas Treck
Trijn Ians
Trijn Snaps
Vrouw
G.A. Brederoods
IEROLIMO
Ghespeelt op de eerste Duytsche ACADEMIE.
FERVET OPUS, REDOLENTQUE THYMO FRAGRANTIA MELLA
t'Amstelredam.
Voor Cornelis Lodowijcksz vander Plassen, Boeckverkooper, in
					d'Italiaensche Bybel. 1618.
Aen den Edelen Heer,
VVt den name, ende van vvegen den Doorluchtigen ende Grootmachtichsten Heer ende
					Koning, Gustaff, den II van dien name, der Sweden, Gotthen, Wenden Koning ende
					Erf-Vorst: Groot-Vorst in Finland, Hertoch tot Esthen ende West-Man-Land.
Residerende by de Hooghe Mog. Heeren de Staten Generael der Vereenichde
					Nederlanden.
Den Hemel is soo stadich niet behanghen met svvare bekommeringhen en droevighe
					VVolcken, om dat sy svvangher is van een vol-draghen slach-reghen, of sy vindt
					haar vvel eens door den tijdt vanden arrebeyt en lasticheydt verlicht: VVaar op
					sy dan blinckende en heugelijcke stralen des blyschaps uytgeeft. So ist oock,
					MIIN HEERE! met het's menschen gemoedt, ten kan niet altijt even svvaarmoedich
					en druyloorigh zijn, al hebmen schoon de last op den hals van vvichtighe ende
					groote saacken: men soect vvel eenmaal middel om ontslaghen te zijn van onse
					belemmeringhen en aardtsche moeyeliicheden: Tot sulcken eynde, en voor de sulcke
					geloof ick dat de verquickelicke ende lustige Poësie is ghevonden. De Poësie seg
					ick, die niet alleen als een goddelicke Sonne Hemel en Aarde verheugt en
					verciert: maar komt tot inde binnenste onbeschryvelicke deelen der zielen te
					erinneren, en gaat met een blakende glory des vermaacklicheyts tot inde
					heymelickste en grootste kameren der doorluchtiger herten, al vvaar sy met een
					hefticheyt van vervvonderingen uytschattert het overtreffelick verstant der
					geleerder en van God begaafde Mannen: Als by gelijckenis; vvat mensch is so lomp
					of duyster van vernuft, die sonder bevveging en groote aandachticheyt, een
					recht-schapene soeticheyt souvv konnen hooren of lesen de goddelicke Lofsang van
					Iesu Christo, door den hoogen en uytgheleerden Daniel Heynsius gemaact? Ick
					geloof niet datter sterflick mensch leeft, die begaaft is met redelicke sinnen,
					die'tselve soude doen. Voor mijn, ick mach vvel seggen dattet mijn hoogste
					Poësie gevveest is, daar ick mijn opperste ghenoegen in gehadt hebbe van mij
					leven: en so ben ick oock vvel versekert dattet V. E. oock boven allen is. Nu
					heb ick onder andere oock de Eere gehadt van V. E. dat ghy myne boerteryen hebt
					vereerlijct met de heerlijcke luyster van u E. E. gedoogsaamheyt en lust, om die
					by u selven te lesen. Dit maact my, vvaardige HEERE, so moedich, dat ick u E. E.
					mijn Spaanschen Brabander derf toe-eygenen: Vervvitticht en vervvust zijnde dat
					u E. Edele genegentheyt mijn kleyne gifte niet en sult versmaden, maar van een
					ghedienstich en goet gemoet in dancke aennemen. V E. E. biddende dat ghy hem soo
					vvilt stutten met u E. bescheydenheyt, dat hy vrypostelick zijn Vyanden (die hy
					niet en vreest) mach teghen gaan. op dit vertrouvven vvil ick u E. E. inde gunst
					van uvven Koning, met sampt den Koning alder Koningen, in genade bevelen, die u
					E. E. in alle salicheden, so vvel tijttelijck als eeuvvich, geluckich vvil
					bevvaren, gelijck u E. E. van gantscher herten vvenscht uvven dienstvvilligen
					diender ende vrient
G.A. Brederode.
Tot den goetvvilighen Leser.
Die beleeftheyt heb ick ghebruyckt, dat ick een ander tijdt hebbe ghenomen, op
					datmen te minder beduydenisse op de teghenwoordighe levende en soude maken,
					ghelijck ick oock niet ghedaan en hebbe. De Brabantsche Tale heb ick tot geen
					ander eyndt hier in ghevoeght, als om haare arme hovaardy an te wijsen, dat sy
					also wel haar lebbicheden heeft als de botte Hollanders, die sy soo wel niet en
					konnen volghen, als wy-lieden haare mis-spraack. Dit zijn dan vriendelijcke
					Leser, of Leserin, de oorsaken en de dinghen, die mijn hebben beweegt te doen
					drucken, mijn Brabander die van veelen lachterlijck belogen is, en die ick
					wensch datse u so wel mach behagen, als sy de beste en braafste lieden voor
					desen heeft gedaan, soo ick dat vermerck, sal ick my spoeyen om D. L. eerlangh
					een kluchtigher en veel gheestigher ghemeen te maken. Hier mede wil ick u niet
					langer ophouden. Leest met lust, en trect tot uwen dienst het ghene dat u wel
					ghevalt, en gheeft my voor mijn groote en willighe moeyte, een vriendelijck
					ghesicht, het sal loons ghenoech zijn.
Voor uwen altijdts bereyden en jonstighe G.A. Bredero.
G.A. Brederode
Ist dat ghy yet, merckt, leest of siet
Dat quaat is, schuwt dat, doetet niet.
Ick heb met lust, tot leer ghedaan,
En niet om dien wegh in te slaan:
Maar vindy wat dat u wanhaaght,
't Sy u tot les; ghy knaap of maaght.
Men weet so noodich het venijn,
Als dinghen die daaer goedt voor zijn.
Een Kindt onwetend' van verstandt,
Dat lóópt in't vuyr, al waar't hem brandt.
Dan yemandt die wel beter weet,
Die denckt dat vuyr is mijn te heet:
Hy tastet met yet anders an,
En treckter nut en warmte van.
Soo bid ick dat ghy dit oock treckt,
Op dat het u wat goets verstreckt.
Het óórdeel (dunckt mijn) is verkeert,
't Welck seyt dat men de sonde leert,
Alsmense eyghentlijck verklaart,
En al de Werrelt openbaart.
Ick neem een Preker op de stoel,
Als die ontdeckt een vreemt ghevoel
Van een eerloosen snoo Sophist,
Of een Godlóósen Atheist,
Souw die daaromme boosheyt doen?
Of argeren in't minst de goen?
Dat sluyt niet. Souw de Magistraat,
De Overheyt, de wyse Raat,
De boosheyt leeren yder voort,
Als sy bestraffen Princen moort?
Of vrouwe-kracht? of Dievery?
Straatschenden, of Brantstichtery?
Dat komt met my niet over een.
Soo weynich als in lijf en leen
De sucht of sieckten overspruyt,
Wanneers' een Doctoor ons beduyt,
Soo lettel, of noch mooglijck min,
Dringt immer 't quaat ter zielen in:
Want in een Godlijck goet ghemoedt,
En komt oock niet dan alles goedt.
De dinghen zijn dan groot of kleyn,
Den reynen zijn sy alle reyn,
Den quaden dijt alles tot quaat,
Om dies-wil dat het met hem gaat
Ghelijck als met de vuyle spin,
Die't goetste neemt ten quaatsten in,
Die't honich in fijnen verkeert,
Alst in sijn binnenst is verteert.
Soo doen veel menschen hier te Landt,
Sy spreken van een ander schandt,
Of Lof en Eer: Nu haat of gunst
Maar niet na kennis van de kunst,
In sulcken breyn wert nu ghemaalt
De roem of laster diemen haalt.
De ghene die ick heb gheraackt
Onwetens, hebben my ghelaackt,
Ick gheeft haar toe: En voor de smaat
So wensch ick dattet haar wel gaat
Aan ziel, aan lijf, na wil en wensch,
So wel als eenich levend' mensch.
Maar ghy verlichte, suyver, net,
Die op mijn wercken lustich let:
Hier hebdy maar een slecht gherijm,
Dat niet en rieckt na Griecksche Tijm,
Noch Roomsch ghewas, maar na't ghebloemt,
Van Hollandt kleyn, doch wijt beroemt,
Al heeftet gheen uytheemsche geur,
Tis Amsterdams daar gaatet veur.
Het Nederlantsche doffe kruydt
Gheeft voor ditmaal niet soeters uyt
Als ghy-en siet: soot u niet smaackt,
Soo bid ick dat ghy't Honich maackt
Met u gheleerde groote gheest,
Die't heft uyt u Boeck-weyden leest,